จากการที่ ฯพณฯ นายกรัฐมนตรีประชุมหารือการบริหารจัดการน้ำ ณ ห้องประชุมศูนย์ปฏิบัติการน้ำอัจฉริยะ (SWOC)  ชั้น 3 อาคาร 99 ปี หม่อมหลวงชูชาติ กำภู กรมชลประทาน ตามรายละเอียดในลิ้งค์นี้ https://www.thaigov.go.th/news/contents/details/86695 โดยกล่าวถึงปัญหาเรื่องน้ำว่า เป็นอีกหนึ่งปัญหาใหญ่ที่ประเทศไทยต้องเผชิญทุกปี ไม่ว่าจะเป็นน้ำท่วม น้ำแล้ง และน้ำไม่ได้คุณภาพ  ซึ่งรัฐบาลตั้งใจที่จะแก้ไขปัญหานี้อย่างเร่งด่วน โดยมอบหมายให้ส่วนราชการที่รับผิดชอบดูแลเรื่องน้ำ บูรณาการการทำงานอย่างต่อเนื่อง จัดทำแผนงานและโครงการที่สำคัญ และสามารถเร่งรัดดำเนินการได้ภายในกรอบระยะเวลา 3 ปี ตลอดจนพิจารณาโครงการสำคัญระยะยาว เพื่อให้ “น้ำถึงไร่นา น้ำสะอาดทุกหมู่บ้าน แก้ปัญหาภัยพิบัติด้านน้ำ” ได้อย่างมีประสิทธิภาพ ในฐานะที่สำนักการระบายน้ำเป็นหน่วยงานที่มีภารกิจในการบริหารจัดการทรัพยากรน้ำในพื้นที่กรุงเทพมหานคร ควรดำเนินการดังต่อไปนี้
1. สนับสนุนสำนักงานทรัพยากรน้ำแห่งชาติในการยกร่างแผน 3 ปี ด้านทรัพยากรน้ำและโครงการสำคัญให้แล้วเสร็จ เพื่อเสนอต่อคณะรัฐมนตรีภายในเดือนสิงหาคมนี้
2. ดำเนินงานตามแนวทางการบริหารจัดการน้ำ นโยบายของผู้ว่าราชการกรุงเทพมหานครเกี่ยวกับการป้องกันและแก้ไขปัญหาน้ำท่วม และ 10 มาตรการรับมือฤดูฝนอย่างเคร่งครัด พร้อมทั้งบูรณาการการดำเนินงานร่วมกับหน่วยงานที่เกี่ยวข้องตามแผนงานดังกล่าว เพื่อให้บรรลุผลสัมฤทธิ์ตามที่ได้ตั้งเป้าไว้
3. บูรณาการการดำเนินงานร่วมกับฝ่ายโยธาของทุกสำนักงานเขตในการดำเนินการตาม 2. ในส่วนที่เป็นประเด็นการพัฒนาเร่งด่วนประจำปี 2568 (กล่าวคือ แก้ไขจุดเสี่ยงน้ำท่วม, การขุดลอกทำความสะอาดท่อระบายน้ำ, การเปิดทางน้ำไหล และขุดลอกคูคลอง)